ROMÂNIA

JUDEŢUL PRAHOVA

ORAŞUL MIZIL

CONSILIUL LOCAL

DIRECȚIA DE ASISTENŢĂ SOCIALĂ

Mizil, Str. Blajului, nr. 5A, telefon/fax: 0244/250020, e-mail: asistsociala@primaria-mizil.ro

PROCEDURA de ACORDARE a ALOCAȚIEI pentru SUSȚINEREA FAMILIEI

potrivit Legii nr. 277/2010 cu modificările și completările ulterioare

 Pașii pe care un solicitant de alocație pentru susținerea familiei trebuie să îi urmeze pentru a i se stabili dreptul la această prestație socială sunt următorii:

* La sediul DAS Mizil (str. Blajului, nr. 5A) se depune o cerere de către reprezentantul familiei prin care se solicită acordarea alocației pentru susținerea familiei;
* În termen de 15 zile lucrătoare de la înregistrarea cererii, personalul DAS Mizil efectuează ancheta socială la domiciliul solicitantului, acesta având obligația de a furniza toate informațiile privind membrii familiei, veniturile realizate de aceștia, precum și bunurile pe care le dețin în proprietate sau folosință;
* Ulterior efectuării anchetei sociale și a prezentării documentelor privind componența familiei și veniturile acesteia, se emite dispoziția de acordare sau respingere a dreptului la alocație de susținere a familiei în termen de maxim 5 zile de la efectuarea anchetei sociale.

Documente necesare pentru întocmirea dosarului de alocație pentru susținerea familiei:

* Copii documente de stare civilă – carte de identitate, carte de identitate provizorie, buletin de identitate, certificat de naștere, certificat de căsătorie, certificat de deces, hotărâre judecătorească definitivă de divorț, după caz, livret de familie;
* Documente doveditoare venituri – adeverințe salariat, cupoane pensii, șomaj, indemnizații, cupoane alocații de stat, adeverințe fiscale;
* Documente doveditoare bunuri – certificat fiscal de la serviciul de impozite și taxe local, adeverință de la registrul agricol;
* Adeverințe de elev;
* Dosar cu șină.

Cererile tip se pun la dispoziție la sediul DAS Mizil sau pot fi descărcate de pe site-ul autorității locale, secțiunea ”Formulare Utile”.

 Dreptul la alocația de susținere se stabilește cu luna următoare depunerii cererii.

 De asemenea, pentru copiii de vârstă preșcolară din familiile beneficiare de alocație pentru susținerea familiei care frecventează cursurile grădiniței, se acordă stimulentul educațional sub formă de tichete, în sumă de 100 lei lunar.

 **IMPORTANT!**

 Alocația pentru susținerea familiei și stimulentul educațional sunt condiționate de prezența la cursurile școlare și preșcolare.

 **NOTĂ!**

ÎN CAZUL ÎN CARE SUNTEȚI BENEFICIAR AL UNEI ALTE PRESTAȚII SOCIALE – AJUTOR SOCIAL - SE VA COMPLETA FORMULARUL DE CERERE DE MODIFICARE ȘI SE VOR ADUCE DOAR DOCUMENTE SPECIFICE OBȚINERII ALOCAȚIEI DE SUSȚINERE/STIMULENTULUI EDUCAȚIONAL – ADEVERINȚE DE ELEV/PREȘCOLAR!